El Departament de Salut de Sagunt informa la ciutadania sobre qüestions organitzatives dels equips d'Atenció Primària
02 de juliol 2020

![Imagen 1](/media/rele4lp1/99_centro-de-salud-sagunto.jpg)![Imagen 2](/media/0hljck5d/c_javier-timon-psoe.jpg)

El Departament de Salut de Sagunt ha informat la ciutadania sobre qüestions d'organització referent als equips d'Atenció Primària d’este departament de salut després de la situació d'alarma viscuda per la pandèmia de COVID-19.

  

El comunicat recorda que els consultoris auxiliars i centres de capçalera es troben oberts, sense excepció, i que els consultoris de platja s'obriran pròximament, així com que es manté la priorització de l'atenció telefònica sobre la presencial. Després d'una telefonada, el/la metge/ssa o infermer/a determinarà si l'atenció al pacient ha de ser presencial, si així es requerix. Les visites presencials es reprendran a poc a poc si la situació epidemiològica així ho permet.

  

També informa que s'atén, sense excepció, les urgències que acudisquen als centres sanitaris i les visites domiciliàries urgents i que el personal mèdic i d'infermeria ha représ les visites domiciliàries programades. En este sentit, l'horari d'urgències és de 15 a 8 hores de l'endemà, continuant l'atenció en els Punts d'Atenció Continuada (PAC) de cada zona bàsica.

  

![](/media/dxebgsqx/99_centro-de-salud-puerto-sagunto.jpg)  

  

A més, el comunicat informa que la Conselleria de Sanitat Universal i Salut Pública procedirà a activar, en breu, la web i l'aplicació per a les consultes telefòniques exclusivament. Tot això, cita el comunicat, per continuar garantint l'assistència però amb els mínims riscos tant per a pacients com per a professionals.

Per part seua, el regidor de Sanitat de l'Ajuntament de Sagunt, Javier Timón, ha manifestat que este comunicat **«l'hem rebut posteriorment a la conversa telefònica que vaig mantindre amb esta àrea d'Atenció Primària, donada la gran quantitat de queixes que rebem respecte del servei d'atenció telefònica per part dels centres d'Atenció Primària. En esta conversa, a més de la informació que ens traslladen en el comunicat, ens van confirmar que el problema partix de la falta de mitjans tècnics necessaris per atendre la gran quantitat de telefonades, ja que tota l'atenció passa per este servei, per a això estan ampliant estos mitjans perquè les plantilles dels diferents centres ja han sigut reforçades i existix la possibilitat de reforçar-les més, si fóra necessari»**. A més, el regidor ha declarat que va posar el Departament de Sanitat al servei del Departament de Salut de Sagunt per prestar tota la col·laboració que siga necessària i que permeta reduir este problema.  

*   [](http://www.facebook.com/sharer.php?u=https://aytosagunto.es/va/actualitat/el-departament-de-salut-de-sagunt-informa-la-ciutadania-sobre-questions-organitzatives-dels-equips-d-atencio-primaria/ "Facebook")
*   [](http://twitter.com/share?url=https://aytosagunto.es/va/actualitat/el-departament-de-salut-de-sagunt-informa-la-ciutadania-sobre-questions-organitzatives-dels-equips-d-atencio-primaria/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-departament-de-salut-de-sagunt-informa-la-ciutadania-sobre-questions-organitzatives-dels-equips-d-atencio-primaria/ "Linked In")
*   [](mailto:?body=https://aytosagunto.es/va/actualitat/el-departament-de-salut-de-sagunt-informa-la-ciutadania-sobre-questions-organitzatives-dels-equips-d-atencio-primaria/)